Offentliggørelse af en meddelelse om godkendelse af en standardændring af varespecifikationen for en betegnelse i vinsektoren, jf. artikel 17, stk. 2 og 3, i Kommissionens delegerede forordning (EU) 2019/33

(2019/C 248/05)

Denne meddelelse er offentliggjort i henhold til artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»Bourgueil«

Referencenummer: PDO-FR-A0729-AM01

Meddelelsesdato: 10.5.2019

BESKRIVELSE AF OG BEGRUNDELSE FOR DEN GODKENDTE ÆNDRING

1. Geografisk område

Beskrivelse og begrundelse

Afsnittet om det geografiske område affattes således:

»Druehøsten, fremstillingen og forarbejdningen af vinene skal finde sted i det geografiske område, der blev godkendt af det nationale institut for oprindelse og kvalitet på det nationale kompetente udvalgs møde den 16. december 2010. Perimeteren for dette område på tidspunktet, hvor disse specifikationer blev godkendt af det kompetente nationale udvalg, omfatter følgende kommuner i departementet Indre-et-Loire på grundlag af den officielle geografiske kode for 2018: Benais, Bourgueil, La Chapelle-sur-Loire, Chouzé-sur-Loire, Coteaux de Loire for de delegerede kommuners område i Saint-Patrice og Ingrandes-de-Touraine, Restigné, Saint-Nicolas-de-Bourgueil.«

Ændringen tager hensyn til sammenlægningen af kommuner, men perimeteren for det geografiske er ikke ændret.

Punkt 6 i enhedsdokumentet ændres derfor.

2. Beskæringsregler

Beskrivelse og begrundelse

Ifølge litra b) i afsnit VI skal vinstokkene nu beskæres til maks. 12 skud.

Beskæring med en enkel guyot giver grene med 8 skud.

Formålet med denne ændring er at sikre, at der i højere grad tages hensyn til de ugunstige vejrforhold om foråret, som er forværret de seneste år.

Punkt 5.1 i enhedsdokumentet ændres derfor.

3. Maksimal markbelastning pr. Parcel

Beskrivelse og begrundelse

Den maksimale markbelastning pr. parcel skifter fra 9 500 kg/ha til 8 500 kg/ha. Med stigningen i antallet af skud ønsker kontrolorganet for betegnelsen (Organisme de Défense et de Gestion, ODG) ikke en stigning i udbyttet på bekostning af kvaliteten og har derfor besluttet at sænke den maksimale markbelastning pr. parcel.

Enhedsdokumentet berøres ikke af denne ændring.

4. Bevoksning på forager

Beskrivelse og begrundelse

Ordlyden under punkt 2, litra a): »mindst 1,50 meter fra den sidste vinstok« erstattes af »mindst 1 meter fra vinstokkens opbindingstråd og denne afstand kan øges til 2,50 meter, hvis jorden dyrkes mekanisk,«

Formålet med denne ændring er at tage hensyn til udviklingen i metoderne til dyrkning og vedligeholdelse af bevoksningen med mekaniske midler.

Enhedsdokumentet berøres ikke af denne ændring.

5. Maksimalt udbytte

Beskrivelse og begrundelse

Det maksimale udbytte går fra 67 hl/ha til 65 hl/ha. Med stigningen i antallet af skud ønsker kontrolorganet for betegnelsen (Organisme de Défense et de Gestion, ODG) ikke en stigning i udbyttet på bekostning af kvaliteten og har derfor besluttet at sænke det maksimale udbytte.

Punkt 5.2 i enhedsdokumentet ændres derfor.

6. Gæringskapacitet

Beskrivelse og begrundelse

Den mindste obligatoriske gæringskapacitet er nedsat for ikke at stille unge, der starter med vinfremstilling, ringere, men uden at være undtaget for krav, som er nødvendige for at sikre en god vinfremstilling og lagring af vinen.

Enhedsdokumentet berøres ikke af denne ændring.

7. Omsætning af varer mellem godkendte oplagshavere

Beskrivelse og begrundelse

Punkt 4, litra b), i afsnit IX i kapitel 1 om datoen for omsætning af vine mellem godkendte oplagshavere er slettet.

Enhedsdokumentet berøres ikke af denne ændring.

8. Erklæring om tildeling af parcel

Beskrivelse og begrundelse

Punkt 1 i afsnit I i kapitel 2 slettes, da der er tale om en unødvendig foranstaltning i betragtning af Bourgueils beliggenhed. De kontrollerede oprindelsesbetegnelser (appellation d'origine contrôlée, AOC), der kan komme på tale på dyrkningsområdet for AOC Bourgueil, er AOC St Nicolas de Bourgueil, Touraine, Crémant de Loire og Rosé de Loire: Parcellerne til AOC Saint Nicolas de Bourgueil kontrolleres alle for kvaliteten af de vinplanter, der er bestemt til denne AOC. De parceller, der er bestemt til fremstilling af AOC Crémant de Loire eller Rosé de Loire, registreres obligatorisk i producenternes produktionsjournaler, og parcellerne, der er bestemt til fremstillingen af Touraine udpeges af aktøren allerede i januar ud fra parceltildelingen.

Enhedsdokumentet berøres ikke af denne ændring.

9. De vigtigste punkter, der skal kontrolleres

Beskrivelse og begrundelse

Kapitel 3 er blevet revideret for at tilpasse det til udformningen af de vigtigste punkter, der skal kontrolleres.

Enhedsdokumentet berøres ikke af denne ændring.

ENHEDSDOKUMENT

1. Betegnelse

Bourgueil

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Ikke-mousserende, rød- eller rosévine. De har et naturligt alkoholindhold udtrykt i volumen på minimum 10,5 %. Efter konditionering opfylder vinene følgende analysestandarder:

— rødvinene har et indhold af gæringsdygtigt sukker (glukose + fruktose) på under eller lig med 2 g/l.

— rosévinene har et indhold af gæringsdygtigt sukker (glukose + fruktose) på under eller lig med 4 g/l og et samlet syreindhold udtrykt i gram vinsyre pr. liter over 3,5 g/l. De overstiger ikke et totalt alkoholindhold på 13 % vol. efter berigelse. Den malolaktiske gæring er afsluttet for rødvine. Indholdet af æblesyre er under eller lig med 0,3 g/l. Det samlede indhold af flygtige syrer og svovldioxid i rød- og rosévine og det samlede syreindhold i rødvine er fastlagt i EU-lovgivningen. Rosévinene har som regel aromaer af friske og ofte ret intense røde bær og hvide frugter, som sommetider løftes af en citrusnote. Rødvinene er elegante med en farve, der går fra mørk rubin til dyb rød granat. Tanninstrukturen er ofte meget tydelig, men opløst. Deres aromatiske udtryk forener som regel noter af røde og sorte bær. Visse rigere vine bliver bedre, hvis de gemmes i nogle år. Det kan afsløre mere komplekse og let røgede eller krydrede noter af kakao.

Generelle analytiske karakteristika Totalt alkoholindhold, maksimum (% vol.) Virkeligt alkoholindhold, minimum (% vol.) Totalt syreindhold, minimum Indhold af flygtig syre, maksimum (milliækvivalenter pr. liter) Indhold af svovldioxid, maksimum (mg/l)

5. Vinfremstillingspraksis

a. Væsentlige ønologiske fremgangsmåder

Dyrkningspraksis

Dyrkningsmåde

a) Beplantningstætheden er mindst 4 500 vinstokke pr. ha med en afstand mellem rækkerne på maks. 2,10 meter. Afstanden mellem vinstokkene i en planterække må ikke være under 0,80 meter eller over 1,10 meter.

b) Regler for beskæring af vinplanten Beskæringen foretages før den 1. maj med højst 12 skud pr. plante på følgende måde: — enkelt guyot-beskæring med en lang gren med maks. 8 skud eller maks. 2 korte grene med 1-2 skud — dobbelt kort guyot-beskæring med maks. 4 skud på hver arm eller maks. 2 korte grene med 1-2 skud — kort sporebeskæring (med Royat-tråd) og maks. 6 korte grene med maks. 2 skud.

Specifik ønologisk fremgangsmåde

Brug af ønologisk kul til fremstilling af rosévine, alene eller blandet med andre produkter, er forbudt. Substraktiv berigningsteknik er tilladt for rødvine, og den maksimale delvise koncentration i forhold til de anvendte mængder er fastsat til 10 %. Efter berigelse overstiger vinenes totale alkoholindhold ikke 13 % vol.. Ud over ovennævnte bestemmelser skal vinen opfylde de krav, hvad angår ønologisk fremgangsmåde, der er fastsat i EU-lovgivningen og i den franske lov om landbrug og fiskeri (Code rural et de la pêche maritime).

b. Maksimumsudbytte

65 hektoliter pr. hektar

6. Afgrænset geografisk område

Druehøsten, fremstillingen og forarbejdningen af vinene skal finde sted i det geografiske område, der blev godkendt af det nationale institut for oprindelse og kvalitet på det nationale kompetente udvalgs møde den 16. december 2010. Perimeteren for dette område på tidspunktet, hvor disse specifikationer blev godkendt af det kompetente nationale udvalg, omfatter følgende kommuner i departementet Indre-et-Loire på grundlag af den officielle geografiske kode for 2018:

Benais, Bourgueil, La Chapelle-sur-Loire, Chouzé-sur-Loire, Coteaux de Loire for de delegerede kommuners område i Saint-Patrice og Ingrandes-de-Touraine, Restigné, Saint-Nicolas-de-Bourgueil«.

7. Primære druesorter

Cabernet-Sauvignon N

Cabernet Franc N

8. Tilknytning til det geografiske område

Dyrkningsområdet for vin med den beskyttede oprindelsesbetegnelse »Bourgueil« ligger nord for Loire-floden, dér hvor den løber sammen med Vienne-floden i det yderste nordvestlige hjørne af vinområdet »Touraine«.

Det geografiske område afgrænses mod nord af Gâtine-skoven og mod syd af Loire-floden. Det ligger dels på en udstrakt skråning, der næsten udelukkende vender mod syd og er dækket af skov, og dels på terrasser og højderygge, som de lokale kalder for »små bjerge«.

Jorden nederst på skråningen er brun og kalkholdig og er udviklet på glimmeragtigt kridt fra turontiden, eller gul kvadersandsten, mens man halvejs oppe ad skråningen finder kiselholdig ler- og sandformationer fra senontiden. Ved foden af skråningen består jorden, som er udviklet på terrasser af gamle aflejringer og på »små bjerge« eller højderygge fra moderne aflejringer på det største flodleje, af filtrerende sand- og grusjord.

Det geografiske område omfatter 8 kommuner i departementet Indre-et-Loire. Det drager fordel af et mildere og mere tørt klima end resten af Touraine-regionen. Den skovklædte skråning, der dækker vinområdet, beskytter stedet mod de kolde nordenvinde.

Beskrivelse af de menneskelige faktorer, der bidrager til tilknytningen

Historien bag vindyrkningsområdet Bourgueil kan føres tilbage til Bourgueil-klosteret fra 990. I 1189 fejrer abbed Baudry sit charmerende kloster og sin gode vin. Vinmarkerne ligger helt ud til klosterets mure og strækker sig ud over skråningerne og de gamle terrasser langs Loire-floden.

Den vigtigste druesort er Cabernet Franc N, som de lokale kalder for »Breton«. Vinen kom til regionen ad flodvejen og etableredes især takket være den politiske union mellem Anjou og Aquitaine (11.-12. århundrede).

Vindyrkningsområdet i Bourgueil-regionen ligger langs Loire-floden og begyndte meget tidligt at eksportere fine vine, navnlig til de flamske lande, helt tilbage i det 17. århundrede.

Vindyrkningsområdet, som er opbygget i terrasser af gamle aflejringer, stod i et stykke tid imod phylloxera, som spredte sig langsommere i sandjord. Egnens hurtige genopbygning med podede vinstokke og med kun én druesort, Cabernet Franc N, vidner om druens betydning for vinbønderne i middelalderen.

Siden 1937, hvor »Bourgueil« blev anerkendt som en beskyttet oprindelsesbetegnelse, har produktionen været stigende. Mens grøntsagsdyrkning og produktionen af frø og lakrids udgjorde en betydelig del af landbrugsaktiviteten i Bourgueil i starten af det 20. århundrede, koncentrerer regionen sig nu fortrinsvis om vinfremstilling.

Rødvin udgør hovedparten af produktionen med ca. 95 % af den producerede kapacitet. Rosévinene har oftest aromaer af friske og ret intense røde bær og hvide frugter, som undertiden løftes af en note af citrus eller peber.

Rødvinene er elegante med en farve, der går fra mørk rubin til dyb rød granat. Deres tanninstruktur er ofte meget tydelig, men afrundet. Det aromatiske udtryk forener som regel noter af røde og sorte bær.

Visse vine kan, efter nogle års lagring, udvise mere komplekse og let røgede eller krydrede noter af kakao. Traditionelt set ligger de afgrænsede parceller, der er bestemt til druehøst, kun på parceller på skråninger med brun jord eller tynde jordlag oven på kridt fra turontiden og parceller på terrasser og »små bjerge« med sandholdig lerjord eller sandholdig grusjord. Disse jordtyper har gunstige forudsætninger, hvad angår vand og temperatur. Det åbne landskab giver mulighed for at drage fordel af de gunstige klimaforhold.

Alt dette giver druesorten Cabernet Franc N gunstige betingelser for at udvikle et originalt og elegant udtryk, men det kræver en optimal styring, som indebærer forbud mod brug af visse kloner, dyrkningsformer og kort beskæring. Markernes beliggenhed på sandholdig lerjord eller sandholdig grusjord er gunstig for udviklingen af et frugtagtigt aromatisk udtryk med fine og bløde tanniner, som ligger bag de unge vines succes. Vinmarkernes beliggenhed på jord fra turontiden gør dem mere velegnede til fremstilling af rige rødvine med en god tanninstruktur.

Vinproducenternes knowhow og det, at man i mere end otte århundreder troligt har anvendt druesorten Cabernet Franc N, har givet en erfaring, der går flere generationer tilbage og kommer til udtryk i valget af blandinger af vine fra forskellige beliggenheder.

Denne knowhow, der er tilpasset de særlige forhold i dette område, og som først og fremmest anvendes til fremstilling af rødvin, er helt naturligt blevet anvendt ved fremstillingen af rosévine.

Loire-floden, som løber langs vinmarkerne, er tæt forbundet med Bourgueil-områdets oprindelse og historie. Floden har skabt den store skråning gennem erosion. Den har også lagt aflejringer, som udgør størstedelen af det underlag, som vinområdet ligger på.

Loire har spillet en meget aktiv og vigtig kommerciel rolle som udvekslings- og kommunikationsvej.

»Bourgueil«-vinenes omdømme, hvis milde og frugtagtige aroma blev beskrevet allerede i det 11. århundrede i benediktinerklosterets arkiver, fortsætter med at vokse takket være meget engagerede producenter og deres promotorer, der samarbejder om at fremme vinen.

9. Andre væsentlige betingelser (emballering, mærkning, andre krav)

Område i umiddelbar nærhed

Retlig ramme:

EU-lovgivningen

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område, der ligger i umiddelbar nærhed, som undtagelsesvis er bestemt til fremstilling og forarbejdning af vin, består af følgende kommuner:

— Departementet Indre-et-Loire: Avoine, Azay-le-Rideau, Beaumont-en-Véron, Candes-Saint-Martin, Cheillé, Chinon, Cinais, Gizeux, Huismes, Lerné, Lignières-de-Touraine, Marcay, Rigny-Ussé, Rivarennes, Rivière, La Roche-Clermault, Saché, Saint-Benoît-la-Forêt, Saint-Germainsur-Vienne, Savigny-en-Véron, Seuilly, Thizay, Vallères

— Departementet Maine-et-Loire: Allonnes, Brain-sur-Allonnes, Varennes-sur-Loire, Villebernier.

Mærkning

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

a) Alle fakultative angivelser anføres på etiketterne med skrifttegn, hvis højde og bredde ikke overstiger to gange størrelsen af de skrifttegn, der udgør navnet på den beskyttede oprindelsesbetegnelse.

b) De skrifttegn, som anvendes til den geografiske betegnelse »Val de Loire«, må hverken i højden eller bredden være større end to tredjedele af størrelsen af de skrifttegn, der udgør navnet på den beskyttede oprindelsesbetegnelse.

c) Mærkning af vine med beskyttet oprindelsesbetegnelse kan angive navnet på et mindre geografisk område, forudsat at: — det er et område, der er matrikelregistreret — området er angivet i høsterklæringen.

Link til varespecifikationen

https://info.agriculture.gouv.fr/gedei/site/bo-agri/document_administratif-63d161e5-0b1b-4c56-a46c-721dcb37060b

(1) EUT L 9 af 11.1.2019, s. 2.